ตลาดหุ้นเอเชียส่วนใหญ่ปรับขึ้นเช้านี้ หลังราคาน้ำมันพุ่งหนุนหุ้นพลังงาน
ตลาดหุ้นเอเชียดีดตัวขึ้นเป็นส่วนใหญ่ในช่วงเช้าวันนี้ เนื่องจากนักลงทุนเข้าซื้อหุ้นกลุ่มพลังงาน หลังจากราคาน้ำมันดิบตลาดนิวยอร์กดีดตัวขึ้น ขานรับรายงานที่ระบุว่าปริมาณการผลิตน้ำมันดิบของสหรัฐปรับตัวลดลง
16 เม.ย. 2558

สำนักข่าวอินโฟเควสท์ รายงานตลาดหุ้นเอเชียดีดตัวขึ้นเป็นส่วนใหญ่ในช่วงเช้าวันนี้ เนื่องจากนักลงทุนเข้าซื้อหุ้นกลุ่มพลังงาน หลังจากราคาน้ำมันดิบตลาดนิวยอร์กดีดตัวขึ้น ขานรับรายงานที่ระบุว่าปริมาณการผลิตน้ำมันดิบของสหรัฐปรับตัวลดลง
โดยดัชนี MSCI Asia Pacific Index ปรับขึ้น 0.4% แตะที่ 153.33 จุด เมื่อเวลาประมาณ 09.00 น.ตามเวลาโตเกียวในวันนี้
ด้านดัชนี KOSPI ตลาดหุ้นเกาหลีใต้เปิดที่ 2,134.14 จุด เพิ่มขึ้น 14.18 จุด หรือ +0.67% ดัชนี TAIEX ตลาดหุ้นไต้หวันเปิดที่ 9,578.71 จุด เพิ่มขึ้น 38.65 จุด หรือ +0.41% ดัชนี FBMKLCI ตลาดหุ้นมาเลเซียเปิดที่ 1,842.04 จุด เพิ่มขึ้น 1.91 จุด หรือ +0.10% ดัชนี FTSE STI ตลาดหุ้นสิงคโปร์เปิดที่ 3,549.85 จุด เพิ่มขึ้น 9.90 จุด, +0.28% และดัชนี PSE Composite ตลาดหุ้นฟิลิปปินส์เปิดที่ 7,907.70 จุด เพิ่มขึ้น 1.24 จุด หรือ +0.02%
อย่างไรก็ตาม ดัชนี NIKKEI 225 ตลาดหุ้นญี่ปุ่นเปิดที่ 19,862.48 จุด ลดลง 7.28 จุด, -0.04% ดัชนี HSI ตลาดหุ้นฮ่องกงเปิดที่ 27,557.29 จุด ลดลง 61.53 จุด หรือ -0.22% ดัชนี SSE Composite ตลาดหุ้นจีนเปิดที่ 4,055.92 จุด ลดลง 28.24 จุด หรือ -0.69%
ด้านหุ้นกลุ่มพลังงานดีดตัวขึ้น หลังจากสัญญาน้ำมันดิบ WTI ตลาดนิวยอร์กพุ่งขึ้นกว่า 3 ดอลลาร์ ขานรับรายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า ปริมาณการผลิตน้ำมันดิบของสหรัฐลดลง 20,000 บาร์เรล แตะที่ 9.384 ล้านบาร์เรลต่อวันในสัปดาห์ที่แล้ว